SKRIFTLIG FORESPØRGSEL E-0276/02

af Antonios Trakatellis (PPE-DE) til Kommissionen

(8. februar 2002)

Om: Udslip af giftige stoffer fra det offentlige elektricitetsselskab DEI's kraftværk og deraf følgende risiko for den offentlige sundhed

Et uheld på et DEI's kraftværk i Kozani har forårsaget udslip af kemiske gasser af kategorien giftige polychlorbiphenyler (PCB), der også omfatter clophen. Dette uheld blev hemmeligholdt af DEI, og derfor blev ingen videnskabelig institution underrettet for at få konstateret omfanget af den miljøforurening, som forbrændingen af den giftige væske havde forårsaget, og der blev ikke tilkaldt læger til at foretage undersøgelse af de personer, der arbejdede på kraftværket.

På baggrund af, at spørgsmålet om, hvorvidt væskerne i kondensatorerne burde erstattes med mindre farligt materiale, allerede blev rejst i 1991, og under henvisning til, at de dioxingasser, der opstår ved forbrænding af clophen, er kræftfremkaldende, bedes Kommissionen besvare følgende:

1. Hvilke foranstaltninger agter Kommissionen at træffe med henblik på beskyttelse af den offentlige sundhed på baggrund af følgerne af det ovennævnte uheld for såvel arbejdstagerne som indbyggerne i området, som hverken er blevet informeret eller underkastet lægeundersøgelse rettidigt?

2. Er bestemmelserne om kontrol med risikoen for uheld med farlige stoffer (direktiv 96/82/EF(1)) samt om integreret forebyggelse og bekæmpelse af forurening (96/61/EF(2)) blevet overholdt?

3. Er der i henhold til direktiv 78/319/EØF(3) skabt steder i Grækenland til deponering af giftigt affald, og hvis ja, hvor findes de?

4. Er der fra Grækenland foregået transport af farligt affald i overensstemmelse med direktiv 84/631/EØF(4) om overvågning af og kontrol inden for Fællesskabet med grænseoverskridende overførsel af farligt affald fra industrianlæg eller andre virksomheder inden for Den Europæiske Union, og hvis ja, foreligger de nødvendige ledsagedokumenter, som indeholder tilstrækkelige oplysninger om de foranstaltninger, der tænkes truffet med hensyn til transportsikkerhed?

5. Hvilke foranstaltninger agter Kommissionen at træffe for at sikre, at Grækenland overholder direktiv 96/59/EF(5) under henvisning til, at polychlorbiphenyler (PCB) anses for giftigt og farligt affald, som producerer dioxiner?

6. Har Grækenland i overensstemmelse med direktiv 91/689/EØF(6) truffet de nødvendige foranstaltninger til, at der alle steder, hvor der deponeres farligt affald, foretages en registrering og identificering af dette affald?

7. Har Grækenland overholdt reglerne i direktiv 75/439/EØF(7) om bortskaffelse af olieaffald?

(1) EFT L 10 af 14.1.1997, s. 13.

(2) EFT L 257 af 10.10.1996, s. 26.

(3) EFT L 84 af 31.3.1978, s. 43.

(4) EFT L 326 af 13.12.1984, s. 31.

(5) EFT L 243 af 24.9.1996, s. 31.

(6) EFT L 377 af 31.12.1991, s. 20.

(7) EFT L 194 af 25.7.1975, s. 23.

Svar afgivet på Kommissionens vegne af Margot Wallström

(2. april 2002)

1. Følgende fællesskabsdirektiver, der skal beskytte arbejdstageres sundhed, finder anvendelse i dette særlige tilfælde: rammedirektiv 89/391/EØF(1), direktivet om kræftfremkaldende stoffer 90/394/EØF (som ændret)(2) og direktivet om kemiske agenser 98/24/EF(3). Disse direktiver fastlægger tydeligt arbejdsgiverens ansvar med hensyn til at give arbejdstagerne de relevante oplysninger og fastlægger, hvilke forholdsregler der skal træffes for at undgå, at denne type uheld opstår. Der er i direktiverne om kemiske agenser og kræftfremkaldende stoffer fastlagt en udbygget overvågning af arbejdstagernes sundhedstilstand. Det er de nationale myndigheders opgave at håndhæve de nationale bestemmelser, der gennemfører disse direktiver og at sikre at de anvendes i virkeligheden. Medlemsstaterne skal reagere, når de nationale bestemmelser ikke opfyldes. Hvis der er tegn på, at en medlemsstat ikke sikrer anvendelse i praksis af gennemførelsesbestemmelserne, kan Kommissionen skride ind. Der er i Rådets direktiv 96/82/EF yderligere og mere specifikke bestemmelser om beskyttelse af beboerne i nærheden af anlæg, hvor der forefindes farlige stoffer, som forklaret ovenfor.

2. Rådets direktiv 96/82/EF af 9. december 1996 om kontrol med risikoen for større uheld med farlige stoffer gælder for anlæg, hvor mængderne af farlige stoffer overstiger specifikke tærskelmængder. Der er for hvert farligt stof eller kategori af farlige stoffer fastsat to tærskelmængder. Når mængden overskrider den øvre tærskel, gælder alle direktivets bestemmelser fuldt ud. Når mængden overskrider den nedre tærskelmængde, gælder kun nogle af direktivets bestemmelser. Under de nedre tærskelmængder finder direktiv 96/82/EF ikke anvendelse.

Hvis direktiv 96/82/EF finder anvendelse, skal bortset fra foranstaltninger direkte rettet mod at forebygge uheld yderligere foranstaltninger, såsom oplysning af offentligheden eller fysisk planlægning, finde anvendelse. For anlæg henhørende under den øvre tærskelmængde skal der opstilles beredskabsplan, som skal afprøves med jævne mellemrum.

DEI-anlægget ved Kozani ser ikke ud til at være omfattet af græske anlæg med øvre tærskelmængde, som de græske myndigheder har meddelt. Kommissionen har ikke desto mindre anmodet de græske myndigheder om yderligere oplysninger, navnlig for at få oplysninger om de større uheld, der henvises til i artikel 15 i direktiv 96/82/EF.

Rådets direktiv 96/61/EF af 24. september 1996 om integreret forebyggelse og bekæmpelse af forurening (IPPC) omfatter termiske kraftværker med en samlet effekt på mere end 50 MW (pkt. 1.1 i bilag I). Under den formodning, at det pågældende anlæg er et bestående anlæg i henhold til direktivet, dvs. anlæg, der enten er i drift, eller som er godkendt efter den lovgivning, der var gældende inden datoen for dette direktivs gennemførelse, eller for hvilke der efter den kompetente myndigheds opfattelse er indgivet en komplet ansøgning om godkendelse under forudsætning af, at anlægget sættes i drift inden senest udgangen af oktober 1999, skal de græske myndigheder sikre sig, at det drives i overensstemmelse med direktivets krav inden senest udgangen af oktober 2007.

3. I henhold til artikel 8, stk. 3, i Rådets direktiv 91/689/EØF af 12. december 1991 om farligt affald skal medlemsstaterne meddele Kommissionen listen over virksomheder, der foretager genvinding og bortskaffelse af farligt affald (herunder anlæg, hvor sådant affald oplagres, medens der ventes på efterfølgende bortskaffelse eller genvinding). Kommissionen indledte i september 1998 en overtrædelsessag mod Grækenland for ikke at have meddelt Kommissionen alle de anlæg, der behandler farligt affald i Grækenland. Sagen er allerede indbragt for Domstolen (sag nr. C-33/2001).

4. Med hensyn til Rådets forordning (EØF) nr. 259/93 af 1. februar 1993 om overvågning af og kontrol med overførsel af affald inden for, til og fra Det Europæiske Fællesskab(4), i det følgende benævnt overførselsdirektivet, er der ikke indledt nogen sag mod Grækenland i henhold til artikel 226 i EF-traktaten. Kommissionen ligge ikke inde med oplysninger om, at Grækenland ikke opfylder forordningens proceduremæssige krav. Kommissionen er imidlertid ved at behandle to klager om Grækenland. Hovedemnet for disse sager er imidlertid ikke overførselsdirektivet det er kun et sekundært element.

Hvis det ærede medlem skulle have oplysninger, der belyser, Grækenland ikke opfylder kravene i overførselsdirektivet, bedes han meddele dem til Kommissionen.

5. I april 2000 indledte Kommissionen en overtrædelsesprocedure mod Grækenland for ikke at have imødekommet artikel 4, stk. 1, og 11 i Rådets direktiv 96/59/EF af 16. september 1996 om bortskaffelse af polychlorbiphenyler og polychlorterphenyler (PCB/PCT), navnlig for ikke at have sendt Kommissionen en sammenfatning af fortegnelser, en plan for bortskaffelse af apparater og en plan for indsamling og bortskaffelse af de apparater, der ikke er optaget i fortegnelserne. I forbindelse med en brevudveksling gav de græske myndigheder Kommissionen nogle oplysninger. Denne fandt imidlertid, at disse oplysninger ikke var fyldestgørende i henhold til de i direktivet fastlagte forpligtelser. Kommissionen besluttede derfor den 20. december 2001 at indbringe sagen for Domstolen.

6. Selv om de græske myndigheder i juli 2000 har meddelt den nationale plan for bortskaffelse af farligt og ikke farligt affald, har de ikke truffet de nødvendige foranstaltninger til at bestemme og optegne alle de steder, hvor der deponeres farligt affald i henhold til artikel 2 i direktiv 91/689/EØF. Efter en klage, sendte Kommissionen i december 2001, en åbningsskrivelse i overensstemmelse med artikel 226 i EF-traktaten, idet den fandt, at Grækenland ikke opfyldte sine forpligtelser i henhold til artikel 2 og 6 i nævnte direktiv.

7. Kommissionen har indledt overtrædelsesproceduren i oktober 2001 mod Grækenland for ikke at have gennemført Rådets direktiv 75/439/EØF af 16. juni 1975 om bortskaffelse af spildolie, og navnlig manglende gennemførelse af artikel 2, 3, 4, 5 og 11 vedrørende indsamling og genvinding af olieaffald.

(1) EFT L 183 af 29.6.1989.

(2) EFT L 196 af 26.7.1990, EFT L 138 af 1.6.1999.

(3) EFT L 131 af 5.5.1998.

(4) EFT L 30 af 6.2.1993.